یونانیستانین ان بؤیوک دولت ایشچی‌لری‌نین سندیکاسی، معاش‌لاردا آرتیم طلبی، 24 ساعات‌لیق ایش بوراخما حرکتی باشلاتدی.
تخمینن یاریم میلیون دولت ایشله‌ینی تمثیل ائدن یونانیستان دولت ایشچی‌لری فدراسیونو (ADEDY)، سول تمایل‌لی سیریزا پارتیسی حکومتین‌دن، ایشله‌ین‌لر و امکلیلرین داها اوّل ائدیلن کسینتیلری و وئرگی آرتیم‌لارینی گئری آلماسینی ایستییر.
بواویغولامالار، 2010 ایلدن سونرا یونانیستانا آوروپا بیرلیگی و اولوسلار آراسی پول صاندیغی طرفین‌دن وئریلن 3 آیری قورتارما پاکتی‌نین شرط‌لری کیمی وئریلمیشدی.
یونانیستان دولت ایشچی‌لری فدراسیونو وئردیگی یازی‌لی آچیقلامادا،
" آرتیک حکومتین توتدوغو یولو دییشدیرمه‌سی‌نین و طلب‌لریمیزی اؤدمک اوچون حدسیز قناعت سیاستین‌دن ال چکمه‌سی‌نین واختی گلیب" ایفاده‌لرینی ایستیفاده ائتدی.
دولت ایشچی‌لری‌نین امک حاقی، یونانیستانین 2010-جی ایلده مالی قورتارما یاردیمی طلب ائتمه‌سین‌دن بو یانا عمومیتده اولا‌راق یوزده 40 میقداریندا آزالیب.
یونانیستان 2010-جی ایلدن بو یانا یورو بؤلگه‌سین‌دکی دیگر اؤلکه‌لر و اولوسلار آراسی پول صاندیغیندان 260 میلیارد یورودان چوخ یاردیم آلدی.
8  ایلده 4ده 1 نیسبتینده دارالان ایقتیصاد، یئنی بؤیومه دؤورونه گیردی و 2013-جی ایلده یوزده 28  اولان رکورد ایشسیزلیک میقداری، یوزده 18ه ائندی.
آنجاق بو، هله ده آورو بؤلگه‌سی اؤلکه‌لری آراسیندا ان یوکسک فایز.
حکومت هر نه قدر ایشچی و مامور معاش‌لاریندا یئنی کسینتی ائتممگی وعد ائتدیسه ده، مالی چیخیشی دا ثابت توتماسی لازیم‌دیر.
